בס"ד, מוצש"ק כי תצא תשע"ח **דף מקורות לעיון ולהעמקה, הרב אודי שורץ**

מנחות דף ט"ו, מהלכות כלאיים

**א. הדף היומי ופרשת השבוע**

1. **דברים כ"ב ט':** "לֹא תִזְרַע כַּרְמְךָ כִּלְאָיִם פֶּן תִּקְדַּשׁ הַמְלֵאָה הַזֶּרַע אֲשֶׁר תִּזְרָע וּתְבוּאַת הַכָּרֶם".
2. **רש"י שם:** "פן תקדש - כתרגומו תסתאב. כל דבר הנתעב על האדם, בין לשבח כגון הקדש, בין לגנאי כגון איסור, נופל בו לשון קדש, כמו (ישעיה סה, ה) אל תגש בי כי קדשתיך".
3. **מנחות, דף ט"ו:** "מעשה באחד שזרע כרמו של חבירו סמדר, ובא מעשה לפני חכמים, ואסרו את הזרעים והתירו את הגפנים; ואמאי? לימא קל וחומר הוא, ומה האוסר אינו נאסר, הבא לאסור ולא אסר אינו דין שלא יתאסר! הכי השתא, התם קנבוס ולוף אסרה תורה, שאר זרעים מדרבנן הוא דאסירי, האי דעביד איסורא קנסוה רבנן, האי דלא עביד איסורא לא קנסוה רבנן".
4. **ספר הישר לר"ת, תקי"ט:** "ורבו פירושים והלכות על זה וסברות לאין קץ ואין לעמוד על סוף השמועה. וקושיות לרוב עליה".

**ב. זריעה במפולת יד**

1. **ברכות, דף כ"ב:** "אמר רב נחמן בר יצחק נהוג עלמא כהני תלת סבי: ... כרבי יאשיה בכלאים כדכתיב לא תזרע כרמך כלאים, רבי יאשיה אומר: לעולם אינו חייב עד שיזרע חטה ושעורה וחרצן במפולת יד".
2. **תוספות מנחות, שם:** "ואסרו את הזרעים - היינו דלא כרבי יאשיה דאמר עד שיזרע חטה ושעורה וחרצן במפולת יד וכמה סתם משניות דלא כוותיה, אף על גב דקיימא לן כוותיה".
3. **רמב"ן חולין, דף פ"ב:** "ואיכא דרמי עלה הא דגרסינן במס' מנחות בפ' הקומץ זוטא (ט"ו ב') מעשה באחד שזרע כרמו של חבירו סמדר ובא מעשה לפני חכמים ואסרו את הזרעים והתירו את הגפנים ומפרשי לה משום דקנבוס ולוף אסרה תורה שאר זרעים מדרבנן הוא דאסירי ... ואיכא למימר דלעולם אינו חייב משום כלאי הכרם עד שיזרע חטה ושעורה וחרצן או כל שני מינין וחרצן, אבל קנבוס ולוף אפילו קנבוס וחרצן א"נ לוף וחרצן חייב דקרינן ביה כרמך כלאים".
4. **רמב"ם כלאים, פרק ה' הלכה ב', ז':** "ואינו לוקה משום זורע כלאי הכרם עד שיזרע בארץ ישראל חטה ושעורה וחרצן במפולת יד, וכן אם חפה אותם בעפר לוקה, וכן אם זרע שני מיני ירק וחרצן או זרע אחד ירק וזרע אחד מין תבואה וחרצן במפולת יד הרי זה לוקה ... אסור לזרוע ירקות או תבואה בצד הגפנים או ליטע גפן בצד הירק או תבואה, ואם עשה כן אף על פי שאינו לוקה הרי זה קדש ונאסרו שניהם בהנאה הירק או התבואה או הגפנים, ושורפין את שניהן שנאמר פן תקדש המלאה הזרע".
5. **ר"ן על הרי"ף קידושין, דף ט"ז באלפס:** "ומיהו אף על גב דבעי ר' יאשיה מפולת יד [דוקא לענין מלקות אבל] לענין איסור פירות מודה שאע"פ שלא זרען בבת אחת כל היכא דאיכא תרי מינין בר מכרם נאסרין הפירות ונפקא לן מפן תקדש המלאה ... אבל הר"ם במז"ל כתב בפ"ה מהלכות כלאים דלענין איסור פירות בחד מינא סגי דעד כאן לא פליג ר' יאשיה אלא לענין מלקות ולא נהירא".
6. **שולחן ערוך יורה דעה, רצ"ו ג':** "אסור לזרוע ירקות או תבואה בצד הגפנים, או ליטע גפן בצד הירק או התבואה. ואם עשה כן, אף על פי שאינו לוקה, הרי זה קידש ונאסרו שניהם בהנאה הירק או התבואה והגפנים, ושורפין את שניהם, שנאמר: פן תקדש המלאה הזרע".
7. **ברכי יוסף שם:** "אין חוששין לסתם ירק הנמכר בשוק בארץ ישראל שמא מכלאי הכרם הוא, דאחזוקי איסורא לא מחזקינן, ובפרט במידי דלא שכיח. ועיין מהרשד"ם סימן קצ"ג. ולי נראה אף במקום דשכיח, כמו בעירנו עה"ק חברון ת"ו, שבכל שנה נוטעים קשואין בכרם, כי כן דרכם, עם כל זה נראה להתיר הקישואין הנמכרים בשוק, לפי דאזלינן בתר רובא, ורוב הקישואין באין מחוץ לעיר, שאין בהם חשש כלאים".

**ג. "אוסר" ו"נאסר"**

1. **רש"י מנחות, שם:** "האוסר - גפנים האוסרים את הזרעים; הבא לאסור – זרעים".
2. **שנות אליהו לגר"א, כלאים ז' ד':** "הנאסר –הוא התבואה, כמה דכתיב "פן תקדש המלאה הזרע אשר תזרע".
3. **מו"ר הרא"ל, "כלאי הכרם", שיעור בבית המדרש הורטואלי:** "מהרמב"ם משמע שהזרע והגפן הזרועים ביחד נותרים שתי ישויות נפרדות. האם ניתן להגדיר אחד מהם כ'אוסר' ואת השני כ'נאסר', או שמא מעמד שניהם זהה? כמובן, לשאלה זו אין השלכה ישירה על הדין, שהרי להלכה גם הגפן וגם הזרע אסורים; אך ייתכן שיש לה השלכות עקיפות. נקודה זו עולה בסוגיה במנחות ובמקביל בירושלמי, המתנסח במושגים של 'אוסר' ו'נאסר', והגר"א ב"שנות אליהו" קובע בעקבותיו שהזרעים אוסרים את הכרם, ולא להיפך. נדמה שניתן לקשר נקודה זו עם מחלוקתם של ר' יאשיה וחכמים. לדעת חכמים - כלאיים הם עירוב של גפן עם מין נוסף, ואילו לדעת ר' יאשיה - כלאיים הם עירוב של גפן עם שני מינים נוספים. לכן, לדעת ר' יאשיה קיים מצב של כלאיים עוד לפני המפגש עם הגפן, ולמעשה - כלאי הכרם הם מפגש של גפן עם כלאי זרעים. אם כן, מסתבר שלדעת חכמים מעמד הגפן והזרע זהה, ואין לאחד מהם עדיפות על משנהו, ואילו לדעת ר' יאשיה הזרעים הם האוסרים את הכרם, שהרי הם נחשבים לכלאיים עוד קודם לכן, וכתוצאה מהמפגש ביניהם - אף הם עולים בדרגת האיסור ונאסרים בהנאה".

**ד. המינים האסורים לזריעה בכרם**

**ד1. יסוד הדין**

1. **רש"י מנחות, שם:** "אסרה תורה - בכרם אין זרעם כלה שיש להם שרש. ל"א קנבוס ולוף אסרה תורה דכתיב (דברים כב) כרמך כלאים זרעים הדומין לכרם ובהנך תולין אשכולות כעין ענבים".
2. **תוספות שם (וביתר הרחבה בפסקי הרי"ד):** "בסתם תבואה של ה' מינין דאם כן הוי דאורייתא כמו קנבוס ולוף דמסקינן הכא דאסור".
3. **שיטה מקובצת שם, אות ב':** "וקנבוס ולוף – מפרש הר"ר חיים כהן בלשון בתמיה, כלומר וכי קנבוס ולוף מדאורייתא ושאר זרעים דרבנן?! בעלמא כולהו נמי מדאורייתא נינהו היכא דהכרם והזרע שלו. אלא הכא משום דאין אדם אוסר דבר שאינו שלו לא אסרו הכרם".
4. **ספר הישר לר"ת, שם:** "ויותר היה נר' לאסר מחמשת המינין מכל שאר זרעים. על כן לא נודע מהו קנבוס ולוף אסרה תורה ... ונר' למורי לפרש קנבוס ולוף אסרה תורה. זה שזרע כרמו של חבירו סמדר משאר זרעים היו. כי ה' מינין אסורין מן התורה. כל שאר זרעים אינן אסורין אלא מדרבנן. ובא התלמוד ללמדנו כי קנבוס ולוף אוסרה הכרם כחמשת המינין. או בשביל שהן נקראין שדה או מטעם אחר. ושמא יש דרשה שהיא מרבתן לכלאי הכרם כחמשת המינין".
5. **ספר יראים, שפ"ט:** "וטעמא דדרשינן הכי לא תזרע כרמך כלאים דהיינו חטה ושעורה וטעמא דאמרינן דלא הזהירה תורה אלא על חמשה מינין בלבד וקנבוס ולוף איכא למימר הלכה למשה מסיני ושמעתי דמשתמע לן קרא הכי לא תזרע כרמך כלאים לא תזרע זרעים הדומים לכרמך והיינו ה' מינין וקנבוס ולוף שהפרי בראש השבולת והענף בראש אשכול".
6. **רמב"ן חולין, דף פ"ב:** ועדיין יש לי לומר דבר הלמד מעניינו דהתם לענין זרוע ובא שנאסר בתוספת קאמר לרבנן דלא אסרה תורה אלא קנבוס ולוף דדמו לגפנים ואיכא ערבוב, אבל שאר זרעים דלא דמו ליכא ערבוב ולא מתסרי בתוספת, הא בזרוע מעיקרו בהשרשה אפילו חטה וחרצן לקי ואסירי ... ויש מתרצים שאר מיני זרעים דקאמר כגון מיני זרעים שאינם נאכלים דומיא דקנבוס אבל תבואה דהיינו חמשת המינים ודאי דבר תורה הן, וגם זה אפשר ונכון ... והראב"ד ז"ל כתב נראה לי דלענין איסור הפירות קאמר, ושמא מדכתיב פן תקדש המלאה הזרע ותבואת הכרם והם זרע דומיא דתבואה שאינן עושין פירות אלא לשלש שנים כדאיתא במסכת כלאים בפרק שני, אבל לענין מלקות כל תרי זרעים נמי עם חרצן במפולת יד חייב משום כלאי הכרם ... זה כתב הרב ז"ל, ואינו נכון".
7. **רמב"ם כלאים, פרק ה' הלכות ג', ו':** "ואינו חייב מן התורה אלא על קנבוס, ולוף וכיוצא בהן מזרעים שנגמרים עם תבואת הכרם אבל שאר הזרעים אסורים מדבריהם, וכן אסור מדבריהם לזרוע כלאי הכרם בחוצה לארץ ...
8. אין אסור משום כלאי הכרם אלא מיני תבואה ומיני ירקות בלבד, אבל שאר מיני זרעים מותר לזרעם בכרם ואין צריך לומר שאר אילנות".
9. **כסף משנה, שם:** "מפרש רבינו דדוקא קנבוס ולוף וכיוצא בהם ממיני זרעים שאינם נאכלים הוא שאסרה תורה שהם נגמרים עם תבואת הכרם דמדכתיב כרמך כלאים משמע דבזרעים הדומים לכרם דוקא הוא דאסור ... ומשמע לי דהיינו דוקא במיני זרעים שאינם נאכלים, אבל תבואה וקטנית וירקות אסורים מן התורה שהרי כתב בסמוך דעל תבואה וירק לוקה ומשמע דלוקה מן התורה וכ"כ התוספות בפ"ב דמנחות דתבואה של ה' מינים הוו דאורייתא".
10. **שולחן ערוך יורה דעה, רצ"ו ב':** "אין אסורים משום כלאי הכרם אלא מיני תבואה ומיני ירקות בלבד. אבל שאר מיני זרעים, מותר לזרעם בכרם. ואין צריך לומר שאר אילנות".

**ד2. הגדרת המינים השונים, ודין שתילת דשא בכרם**

1. **משנה כלאים, ה' ח':** "המקיים קוצים בכרם רבי אליעזר אומר קדש וחכ"א לא קדש אלא דבר שכמוהו מקיימין הארוס והקיסום ושושנת המלך וכל מיני זרעים אינן כלאים בכרם".
2. **תוספתא כלאים, ג' י"ג-ט"ו:** "האירוס והקיסום ושושנת המלך מיני זרעים ואינן כלאים בכרם ר' דוסתאי בן יהודה אומ' מיני דשאים הן כלאים. החשיפה והאיטן והגמי וכל הגדילין באפר מיני דשאים הרי הן כלאים בכרם. הקנים והחגין והוורד והאטדין מין אילן ואינן כלאים בכרם זה הכלל כל המוציא עליו מעיקרו הרי זה ירק וכל שאין מוציא עליו מעיקרו הרי זה אילן".
3. **רמב"ם כלאים, ה' י"ט:** "וכן כל מיני דשאים שעולין מאיליהן בשדה הרי הן מקדשין בכרם ... השגת הראב"ד: ויש כמו כן במיני דשאים שאינן כלאים בכרם לפי שאין מקיימין מהן וכן הוא בתוספתא".
4. **שו"ת רדב"ז, ו' ב' אלפים רנ"ג:** "שאלת על מי שיש לו גנה קטנה בא"י וזורע בה מיני זרעים ואינו מכוון בהם לאכילה כלל אלא למראית העין אם מותר לזרוע אותה כלאים. תשובה לא מצאתי מקום לשאלה זו וכי באכילה תליא מילתא והלא מי שזרע כלאים אף על פי שעבר מותר לו לאכלן כי אין האיסור תלוי אלא בזריעה או המקיים אותו וכיון שהדבר תלוי בזריעה מה לי שיזרע לאכילה או למראית העין. ותו מי שרואה אותם כלום יודע אם הם לאכילה או למראית העין ואם עבר וזרען עבר על שדך לא תזרע כלאים ואסור לקיימן אבל אינו לוקה. והרוצה לעשות כן יזרע מיני דשאים שאינם מאכל אדם אף על פי שכתב רבינו אבל עשבים המרים וכיוצא בהם מן העיקרין שאינם ראויים אלא לרפואה לאו דוקא מרים אלא אף על גב שאינם מרים מותר כיון שאינם ראויים למאכל אדם ומה לי אם זרען לרפואה ומה לי אם זרען ליהנות בראייתן ואפשר דכ"ש הוא דאם זרען לרפואה דסוף סוף למאכל אדם זרע להו מותר כ"ש אם זרען ליהנות מראייתן וזה ברור אצלי".
5. **דרך אמונה על הרמב"ם שם, ס"ק קל"ב:** "ודעת הרמב"ן והר"ן דמיני דשאים שעולין מאליהן ואין להן זרע ידוע אף על גב דמקיימין אותן לאדם או לבהמה אין בהן כלאים וכן דעת הגר"א ויש לסמוך עליהן להקל".
6. **הרב יעקב אריאל, באתר מכון התורה והארץ (ועיי"ש מאמרים נוספים בנושא):** "שאלה: נטעתי גפן בגינתי. את הגפן מקיף דשא, האם צריך להרחיק ממנו מצד כלאי הכרם או לא? תשובה: יש מחמירים בעשבים המשמשים למאכל בהמה בכלאי הכרם, יש להסתפק אם דשא ראוי למאכל בהמה וגם אם הוא ראוי היא אינו עומד לכך. אולם עצה טובה יש ליעץ לך: הדשא מפריע לגידול הגפן וע"כ עצתי לך להרחיק את הדשא ששה טפחים מהגפן".

**ה. אין אדם אוסר דבר שאינו שלו**

1. **תוספות מנחות, שם:** "שזרע כרמו של חבירו סמדר - הא דנקט סמדר לאשמועינן דהגפנים התירו מטעם דאין אדם אוסר דבר שאינו שלו דלא תימא מה שהתירו את הגפנים משום דנגמרו ולא הוסיפו מאתים ולא משום דאין אדם אוסר ... והתירו הגפנים - היינו כרבי יוסי ורבי שמעון דמסכך גפנו על גבי תבואתו של חבירו דאמר בסוף הערל (יבמות פג:) אין אדם אוסר דבר שאינו שלו וצריך לומר דתבואה דהתם לאו בסתם תבואה של ה' מינין דאם כן הוי דאורייתא כמו קנבוס ולוף דמסקינן הכא דאסור".
2. **קרן אורה, שם:** "ויש לדקדק לענין מאי חידש השאר זרעים דרבנן, אפילו הוי דאורייתא מצי למימר נהי דמה"ת גם הזרעים מותרין מק"ו להאי דעביד איסורא קנסוה, ומה אלו זרע קנבוס ולוף בכרמו של חבירו וכי הי' גם הגפנים נאסרים, הא אין אדם אוסר דבר שאינו שלו ד"ת הוא, וצ"ל דמסיק דבאמת בכלאים של תורה אדם אוסר דבר שאינו שלו, ושניהם אסורין הזרעים והגפנים, והכא דהתירו הגפנים הוא משום דהוי כלאים דרבנן".
3. **רמב"ן בבא בתרא, דף ב':** "דתנן התם במסכת כלאים פרק ז' ומייתו לה בפ' הגוזל בגמ' המסכך גפנו על גבי תבואתו של חבירו הרי זה קדש וחייב באחריותו ר' יוסי ור"ש אומרים אין אדם אוסר דבר שאינו שלו ... פי' קסבר זרוע ובא שנאסר בתוספת מדרבנן הוא והאי כיון דלא עביד איסורא לא קנסוה רבנן ... א"נ מדכתיב לא תזרע כרמך כלאים פן תקדש, זורע כרמו או מקיים כלאים לדעתו מקדש שאינו זורע ולא מקיים לדעתו אינו מקדש, וכן משמע שם בירושלמי".
4. **רמב"ם כלאים, ה' ח':** "ואין אדם מקדש דבר שאינו שלו, לפיכך המסכך גפנו על גבי תבואתו של חבירו קדש גפנו ולא נתקדשה התבואה, סכך גפן חבירו על תבואתו קדש תבואה ולא קדש גפן חבירו, סכך גפן חבירו על תבואת חבירו לא קדש אחד מהן, ומפני זה הזורע כרמו בשביעית לא קדש".
5. **דרך אמונה - ציון ההלכה שם, ס"ק פ"ב:** "ויש ראשונים שפסקו דאדם אוסר דבר שאינו שלו - הרא"ש בסוף הערל ומביאו ג"כ הגר"א בשו"ע כאן, וכן פסק שם בפסקי רי"ד, וכן במאירי ביבמות פ"ג א' הביא שגאוני ספרד פסקו דאדם אוסר דבר שאינו שלו ועי' רמב"ן ריש ב"ב שהביא ג"כ פי' א' דרק בכלאים דרבנן אמרי' אין אדם אוסר דבר שאינו שלו והוא מעליות דרבנו יונה שם ע"ש. וכ"כ הרשב"א שם וכן הביא המאירי שם ובמאירי עצמו שם ביבמות ובריש ב"ב דעתו לחלק דהיכא דזרע בהיתר ואח"כ נפרצה המחיצה אוסר גם דבר שאינו שלו אבל אם זרע בתחלה באיסור אינו אוסר והוא להיפך מדעה ראשונה שהביא רמב"ן. ועי' בתוס' שאנץ בשטמ"ק ב"ק ק' שדעתו דבכלאים דאורייתא לכ"ע אדם אוסר דבר שאינו שלו וברמב"ן עצמו בב"ב שם משמע דמסכים לדעת הרמב"ם דלעולם אין אוסר וכתב שכן משמע בירושלמי".